孫益遠試歸墮車敗面已而薦書至作詩戲之以送其行
作者：汪藻
朝代：宋

paragraphs: 羊公作三公，政辦一肱折。
功名方鼎來，詎嘆養生拙。
孫郎少奇偉，面滿若霜月。
胡爲忽顛隮，有物食之缺。
寧非造物意，怪子卧巖穴。
長年臉邊紅，漫自供酒纈。
顧令冠蓋底，未省識此傑。
何妨暫相顧，一訪唐舉決。
朝來清鏡裏，黄色兩眉徹。
居然萬馬羣，老驥已超絕。
聊將釣竿手，遮日向西闕。
瓊林風帽穩，醉度櫻笋節。
從渠關宴上，兒女笑鬷蔑。
誰能爲公豪，玉瑑揮作雪。